Sisäisen tarkastuksen työn riippumattomuus on kirjattu varainhoitoasetukseen sekä komission hyväksymään, sisäisen tarkastuksen tehtävää koskevaan perussääntöön. Perussäännön mukaan sisäisen tarkastuksen tarkastajien on säilytettävä riippumattomuutensa arvioimiinsa toimiin nähden varmistaakseen arvioinnin puolueettomuuden ja välttääkseen eturistiriidat. Jos puolueettomuus on tosiasiallisesti heikentynyt tai näyttää heikentyneen, on annettava heikentymistä koskevat tiedot. Sisäinen tarkastaja voi ottaa itse suoraan yhteyttä komission puheenjohtajaan ja/tai komission jäsenten kollegioon, jos hän katsoo sen tarpeelliseksi.

Seuraavassa kaaviossa esitetään sisäisen tarkastuksen vuonna 2020 antamien suositusten lukumäärä.

Lähde: Euroopan komission sisäisen tarkastuksen toimiala.

Tarkastettavat hyväksyivät vuonna 2020 kaikki sisäisen tarkastuksen antamat 185 suositusta. Tarkastettavat laativat kaikkia suosituksia varten toimintasuunnitelmat ja toimittivat ne sisäiselle tarkastukselle, joka arvioi ne tyydyttäviksi.

Vuosina 2016–2020 tarkastettavat arvioivat, että 725 suositusta (72 prosenttia) sisäisen tarkastuksen antamasta yhteensä 1 010:stä (osittain) hyväksytystä suosituksesta oli toteutettu määräaikaan 31. tammikuuta 2021 mennessä. Tämä tarkoittaa, että avoinna on vielä 285 suositusta (28 prosenttia).

Lähde: Euroopan komission sisäisen tarkastuksen toimiala.

Näistä 285 avoimesta suosituksesta 5 on luokiteltu ratkaisevan tärkeiksi ja 83 hyvin tärkeiksi, ja 76 suosituksen täytäntöönpano on myöhässä (eli niitä ei ollut pantu täytäntöön alun perin sovittuun täytäntöönpanopäivään mennessä). (Osittain) hyväksyttyjen suositusten kokonaismäärästä (1 010 suositusta) 7,5 prosenttia on sellaisia, että niiden täytäntöönpano on myöhässä. Näistä 76 suosituksesta, joiden täytäntöönpano on myöhässä, kuuden hyvin tärkeän suosituksen täytäntöönpanon on luokiteltu olevan pahasti myöhässä (suosituksen täytäntöönpanon katsotaan olevan pahasti myöhässä, jos suositus on edelleen avoinna yli kuuden kuukauden kuluttua alkuperäisestä täytäntöönpanopäivästä). Hyvin tärkeiden pahasti myöhässä olevien suositusten osuus on 0,6 prosenttia kaikista vuosina 2016–2020 annetuista hyväksytyistä ratkaisevan tärkeistä ja hyvin tärkeistä suosituksista (kun viime raportointikaudella vastaava osuus oli 0,3 prosenttia).

Lähde: Euroopan komission sisäisen tarkastuksen toimiala.

Sisäinen tarkastus katsoo, että sen antamien suositusten täytäntöönpanon tilanne on kaiken kaikkiaan tyydyttävä ja verrattavissa aiempiin raportointikausiin. Se osoittaa, että komission yksiköt panevat ratkaisevan tärkeät ja hyvin tärkeät suositukset tunnollisesti täytäntöön ja että ne näin lieventävät sisäisen tarkastuksen havaitsemia riskejä. Edelleen on kuitenkin kiinnitettävä huomiota sellaisiin hyvin tärkeiksi luokiteltuihin yksittäisiin suosituksiin, joiden täytäntöönpano on pahasti myöhässä.

Tämän kertomuksen liitteen osassa 3 esitetään yhteenveto kyseisistä hyvin tärkeistä suosituksista, joiden täytäntöönpano on pahasti myöhässä. Sisäisen tarkastuksen suositusten täytäntöönpanosta on laadittu erillinen kertomus, joka on lähetetty sisäisen tarkastuksen seurantakomitealle.

4.Vuonna 2020 tehtyjä tarkastuksia koskevat päätelmät

4.1.Tuloksellisuustarkastuksia koskevat päätelmät

Koska komissio on omaksunut tulosperusteisen toimintatavan ja kiinnittää enemmän huomiota siihen, että rahalle saadaan vastinetta, sisäinen tarkastus teki vuonna 2020 kahdenlaisia tarkastuksia: tuloksellisuustarkastuksia ja ns. kattavia tarkastuksia, joissa kiinnitettiin huomiota tuloksellisuuden tärkeisiin osatekijöihin. Nämä tarkastukset sisältyivät sisäisen tarkastuksen vuosien 2019–2021 strategiseen tarkastussuunnitelmaan.

Sisäinen tarkastus tarkasteli menetelmiensä ja parhaiden käytäntöjensä mukaisesti tuloksellisuutta epäsuorasti. Se tutki, onko hallinto ottanut käyttöön valvontajärjestelmiä, joilla arvioidaan hallinnon toimien tuloksellisuutta (tehokkuutta ja vaikuttavuutta) ja annetaan siitä varmuus, ja jos on, miten tällaiset järjestelmät on toteutettu. Tällä tavoin sisäinen tarkastus haluaa varmistaa, että pääosastot ja yksiköt ovat kehittäneet asianmukaiset tuloskehykset, tuloksellisuuden mittaamiseen tarvittavat työkalut, pääindikaattorit ja valvontajärjestelmät.

Seuraavissa kohdissa esitellään sisäisen tarkastuksen päätelmät niistä tuloksellisuuden eri näkökohdista, joihin se keskittyi vuonna 2020 tekemissään tarkastuksissa.

4.1.1.Datan- ja tiedonhallinta

Data on julkisen sektorin organisaatioiden strateginen voimavara. EU:n politiikat ja EU:n ohjelmien täytäntöönpano ovat yhä riippuvaisempia siitä. Päätöksentekijät hyödyntävät määrällistä näyttöä tehdäkseen tietoon perustuvia päätöksiä. Dataa käytetään myös EU:n talousarvion tuloksellisuuden ja sen meno-ohjelmien tavoitteiden suhteen saavutetun edistyksen osoittamiseen. Tietojen olisi oltava laajasti saatavilla ja niitä olisi jaettava soveltuvissa tapauksissa komission yksiköiden kesken kustannustehokkuuden parantamiseksi. Samalla komission on varmistettava, että lakisääteisiä ja muita luottamuksellisuutta koskevia vaatimuksia noudatetaan kaikilta osin, sekä taattava arkaluonteisten tietojen korkea turvallisuustaso. Tarve noudattaa tiukkoja yksityisyys- ja turvallisuusnormeja sekä eettisiä normeja vaikeuttamatta kuitenkaan tietojen liikkuvuutta ja laajaa käyttöä on olennainen osa poliittisia suuntaviivoja, ja tätä painotetaan von der Leyenin komission työskentelymenetelmissä.